Հայոց պետության նոր ղեկավար Նիկոլ Փաշինյանն այսօր գտնվում է իր ժողովրդականության գագաթնակետին: Մարդիկ հուսավառված են, թեև բոլորն են հասկանում, որ նա նոր-նոր է հայտնվել անասելի դժվարություններ ժառանգած պետության ղեկի մոտ, և ամեն ինչ առջևում է: Սակայն վարչապետ Փաշինյանը կարող է մնալ մարդկանց հետ, եթե ինքն էլ դիմի պուտինյան ձևաչափին, իր արած-չարածի մասին հրապարակավ հանդես գա ժողովրդի առաջ: Ի դեպ, Ազգային ժողովում կառավարության ծրագրի քննարկումը ևս նույնքան հրապարակային միջոցառում էր, սակայն այստեղ պետության բարձրագույն պաշտոնյան գործ ուներ իր համախոհների ու հակառակորդների հետ: Իսկ մյուս պարագայում նրան հարցով, խնդրանքով, պահանջով դիմում է հասարակ քաղաքացին: Երկրի ղեկավարի համար պարզ է դառնում, թե ինչ հոգսերով ու հույսերով է ապրում պարզ մարդը, ինչն է նրան հուզում կամ անհանգստացնում: Վերարտադրվում է երկրի իրավիճակի իրական պատկերը, ոչ թե երևակայական, ինչպիսին իրականությունից կտրված իր անհարկի գեղեցկախոսություններով ներկայացնում էր անմոռանալի Սերժ Սարգսյանը: ՈՒզում ես հույս հայտնել, որ գոնե Նիկոլ Փաշինյանը կարժանանա մեր ժողովրդի անկեղծ հարգանքին: Նախորդ երեք նախագահները թքած ունեին հասարակական կարծիքի վրա: